Slovensko - pohľadnice s charizmou času - Potočná, Eva (Poprad Region, 2007)
Do publikácie sú zaradené mestá Slovenska, z ktorých každé má svoje jedinečné dejiny, zasadené do rámca spoločných, často búrlivých historických udalostí, ktoré počas stáročí kráčali cez dnešné územie krajiny. Ukazuje ich dnes už zaniknutú podobu na pohľadniciach z prelomu 19. a 20. storočia, kde sa zrkadlí história starobylého a na udalosti bohatého hlavného mesta Bratislavy, slovenskej „Matky miest“ Nitry, Malého Ríma – Trnavy, Banskej Štiavnice, kde Mária Terézia založila vôbec prvú banícku akadémiu na svete, architektonických skvostov ako je Bardejov, Levoča, ktorá je zároveň najvýznamnejším pútnickým miestom na Slovensku, Malá Viedeň – Prešov, Sv. Jur s prvou konskou železnicou v Uhorsku, Košice – mesto s najstaršou erbovou listinou v Európe, „Dobré kremnické dukáty“ razené v Kremnici sa stali na niekoľko storočí tvrdou valutou v celej strednej Európe. Mestá sú rozdelené podľa vtedajšieho správneho členenia dnešného slovenského územia – podľa historických žúp, o ktorých sa tu čitateľ tiež dočíta podrobnejšie.
Tvorcovia tejto unikátnej publikácie, aká na Slovensku dosiaľ vydaná nebola, sa pokúsili predstaviť rozlohou malú krajinu v srdci Európy prostredníctvom starých pohľadníc.
Keywords: slovenská literatúra; regionálna literatúra; historické pohľadnice; župy -- dejiny; Slovensko; obrazové publikácie; populárno-náučné publikácie